**Π. Σ. Ε.  Ο. Γ. Α.**

**Π**ΑΝΕΛΛΗΝΙΟΣ**Σ**ΥΛΛΟΓΟΣ **Ε**ΡΓΑΖΟΜΕΝΩΝ**ΟΓΑ**

**(ΟΠΕΚΑ – ΕΦΚΑ)**

Πατησίων 30, 101 70 Αθήνα

Τηλ.: 213.15.19.112                                              Αθήνα, 26 Απριλίου 2025

Email: pse.oga@gmail.com

**1η ΜΑΗ 2025**

**Ενάντια στην κυνική και ολομέτωπη επίθεση που δεχόμαστε**

**αγωνιζόμαστε ενωμένοι για ζωή και εργασία με αξιοπρέπεια και δικαιώματα**

**ΑΥΤΟΣ Ο ΚΟΙΝΩΝΙΚΟΣ ΜΕΣΑΙΩΝΑΣ ΔΕΝ ΜΠΟΡΕΙ ΝΑ ΕΙΝΑΙ ΤΟ ΜΕΛΛΟΝ ΜΑΣ**

**Αθήνα, 10:30 π.μ. Προπύλαια | Θεσσαλονίκη, 10:30 π.μ. Καμάρα**

***και στις πρωτομαγιάτικες απεργιακές συγκεντρώσεις σε όλη τη χώρα***

**1η Μάη |** Ημέρα απεργίας του εργατικού κινήματος σε όλο τον κόσμο και μνήμης των αιματοβαμμένων αγώνων της τάξης μας για μια κοινωνία χωρίς εκμετάλλευση, φτώχεια, ανισότητες και πολέμους.

Οι νεκροί των εξεγέρσεων του Σικάγο για το 8ωρο το 1886, της πρώτης Πρωτομαγιάς στην Ελλάδα το 1924 και του Μάη του 1936, οι 200 ήρωες κομμουνιστές που εκτέλεσαν οι ναζί στην Καισαριανή την Πρωτομαγιά του 1944 φωτίζουν τους αγώνες του σήμερα: **Ενωμένοι θα νικήσουμε στον αγώνα για ζωή και εργασία με δικαιώματα και αξιοπρέπεια, για το μέλλον που αξίζουμε εμείς και τα παιδιά μας, για να σταματήσουν η καπιταλιστική βαρβαρότητα και η εκμετάλλευση ανθρώπου από άνθρωπο.**

**139 χρόνια μετά, εν έτει 2025,** και η κυβέρνηση της Ν.Δ. και η Ε.Ε. επιχειρούν με την εγκληματική πολιτική τους, στην υπηρεσία του κεφαλαίου, **να γυρίσουν τους εργαζόμενους και ολόκληρη την κοινωνία ενάμιση αιώνα πίσω** κάνοντας ακόμα πιο επίκαιρο το μήνυμα της Εργατικής Πρωτομαγιάς. **Και ενώ το ιστορικό αίτημα του Σικάγο ήταν «8 ώρες δουλειά, 8 ώρες ανάπαυση και 8 ώρες για ζωή και όνειρο», η κυβέρνηση της Ν.Δ. θέλει να θεσπίσει το 6ήμερο συνεχούς εργασίας, τις 13 ώρες ημερήσια εργασία και τη δουλειά έως τα 72 έτη.**

Ο **ΠΣΕ ΟΓΑ** καλεί όλες και όλους σε **μαζικό και δυναμικό απεργιακό «παρών» την Πέμπτη 1η Μάη 2025** στις πρωτομαγιάτικες συγκεντρώσεις σε όλη τη χώρα γιατί **τα δικαιώματα και οι κατακτήσεις των εργαζομένων δεν διαπραγματεύονται** - πολλώ δε μάλλον **με ψίχουλα** από τα θηριώδη πλεονάσματα της ληστρικής φορολογίας, **με μέτρα-κοροϊδία** στη λιτότητα που έχει επιβληθεί στον λαό, την ίδια στιγμή που ζεστό χρήμα ρέει άφθονο για τις πολεμικές δαπάνες, τους επιχειρηματικούς και τους ενεργειακούς ομίλους και τις τράπεζες.

**Για να τους διαμηνύσουμε ότι δεν θα πεθάνουμε για τα κέρδη τους,**

**δεν θα πολεμήσουμε για τα συμφέροντά τους -**

**δεν θα τους παραχωρήσουμε ούτε την ανοχή ούτε τη συναίνεσή μας.**

Συναδέλφισσες, Συνάδελφοι,

Η κυβέρνηση της Ν.Δ. δεν είναι παντοδύναμη - έχει σπάσει μέσα από τους αγώνες μας και τις συγκλονιστικές απεργίες και κινητοποιήσεις όλου του προηγούμενου διαστήματος.

**Τιμάμε την Εργατική Πρωτομαγιά - συνεχίζουμε να αγωνιζόμαστε για:**

* Την ανατροπή της κυβέρνησης του εγκλήματος, της συγκάλυψης, του αυταρχισμού και της καταστολής - Να τιμωρηθούν οι πραγματικοί ένοχοι του εγκλήματος στα Τέμπη και να αποκαλυφθούν οι πολιτικές που οδήγησαν σε αυτό - Να καταργηθεί ο νόμος περί ευθύνης υπουργών.
* Αποκλειστικά δημόσια κοινωνικά αγαθά για όλους (Υγεία, Παιδεία, Κοινωνική Ασφάλιση & Πρόνοια, Πολιτισμός, συγκοινωνίες, ενέργεια, ρεύμα, νερό) - Διπλασιασμός των κοινωνικών δαπανών και ενίσχυση με μόνιμο προσωπικό και σύγχρονη υλικοτεχνική υποδομή όλων των υπηρεσιών του Δημοσίου - Μονιμοποίηση όλων των συμβασιούχων.
* Να ανατραπεί το σάπιο σύστημα των ιδιωτικοποιήσεων κοινωνικών αγαθών / υπηρεσιών & των εγκληματικών συνεπειών τους - Κατάργηση της ανταποδοτικότητας και της επιχειρηματικής λειτουργίας των «κοινωφελών επιχειρήσεων» - Επανακρατικοποίηση του σιδηροδρομικού δικτύου χωρίς αποζημίωση στην HELLENIC TRAIN - Ενιαίος, σύγχρονος, αποκλειστικά δημόσιος και ασφαλής σιδηρόδρομος, υπό τον έλεγχο των εργαζομένων του και της κοινωνίας, μακριά από τη λογική του μειωμένου κόστους.
* Άμεσα μέτρα ενάντια στην ακρίβεια, την ενεργειακή και διατροφική φτώχεια, την καταλήστευση του λαϊκού εισοδήματος - Καμία δαπάνη για το «χρέος», το σύμφωνο σταθερότητας της Ε.Ε. και τους πολεμικούς εξοπλισμούς.
* Μόνιμη και σταθερή εργασία, με πλήρη εργασιακά και ασφαλιστικά δικαιώματα, για όλους - Κατάργηση κάθε μορφής ελαστικής ή επισφαλούς απασχόλησης - 7ωρο, 5νθήμερο, 35ωρο.
* Επιδοματική Πολιτική πραγματικών προνοιακών παρεμβάσεων για τις ευάλωτες κοινωνικές ομάδες της ακραίας φτώχειας και του κοινωνικού αποκλεισμού.
* Επανασύσταση του Οργανισμού Εργατικής Κατοικίας για ένα αποκλειστικά κρατικό κατασκευαστικό πρόγραμμα λαϊκής στέγης - Προστασία της εργατικής κατοικίας κόντρα στα τραπεζικά funds και τους πλειστηριασμούς, την τουριστικοποίηση και την εκμετάλλευση της στέγης από το κεφάλαιο.
* Πραγματικές αυξήσεις σε μισθούς, συντάξεις και επιδόματα που θα ανταποκρίνονται στις σύγχρονες ανάγκες εργαζομένων, συνταξιούχων και επιδοματούχων.
* Να νομοθετηθεί άμεσα η επαναφορά του 13ου και 14ου μισθού και σύνταξης στο Δημόσιο - Προσμέτρηση στη μισθολογική εξέλιξη της προϋπηρεσίας της διετίας 2016-’17 στο Δημόσιο.
* Προστασία της μικρής και μεσαίας αγροτιάς, όχι στην Κοινή Αγροτική Πολιτική που ενισχύει τους μεγαλοαγρότες και τις επιχειρήσεις τροφίμων.
* Ενάντια στην περιβαλλοντική κρίση και την πολιτική που τσακίζει κάθε υπηρεσία πρόληψης και αντιμετώπισης.
* Ενάντια στον σεξισμό, τις γυναικοκτονίες, για δωρεάν κοινωνικές υπηρεσίες (παιδικοί σταθμοί, φροντίδα ηλικιωμένων) - Πλήρη δικαιώματα των ΛΟΑΤΚΙΑ+ ατόμων.
* Ανεξαρτησία των συνδικάτων από κάθε κρατική, δικαστική και εργοδοτική παρέμβαση - Επαναφορά του Ν. 1264/82 - Κάτω τα χέρια από την απεργία και τους αγωνιστές εργαζόμενους - Τέρμα στις συνδικαλιστικές διώξεις και τις απολύσεις.
* Όχι στην προσχηματική αξιολόγηση στο Δημόσιο, που καταλήγει μόνο σε απολύσεις.
* Κατάργηση των αντιασφαλιστικών και αντεργατικών νόμων Χατζηδάκη, Γεωργιάδη και Αχτσιόγλου.
* Καμιά εμπλοκή στα ιμπεριαλιστικά εγκλήματα από την Γάζα μέχρι την Ουκρανία - Λευτεριά στην Παλαιστίνη - Καμία συνεργασία με το Ισραήλ, το κράτος που συνεχίζει να δολοφονεί με τις πλάτες ΗΠΑ, ΝΑΤΟ και Ε.Ε.

**ΜΑΗΣ ΑΓΩΝΩΝ ΓΙΑ ΖΩΗ**

**ΟΛΟΙ ΣΤΙΣ ΠΡΩΤΟΜΑΓΙΑΤΙΚΕΣ ΑΠΕΡΓΙΑΚΕΣ ΣΥΓΚΕΝΤΡΩΣΕΙΣ**

**ΣΕ ΟΛΗ ΤΗ ΧΩΡΑ ΤΗΝ ΠΕΜΠΤΗ 1η ΜΑΗ 2025**

**Αθήνα, 10:30 π.μ. Προπύλαια | Θεσσαλονίκη, 10.30 π.μ. Καμάρα**

****